Source: http://www.demagog.sk/diskusie/724
Timestamp: 2018-12-17 03:31:57+00:00

Document:
Demagog.sk - Fico a Sulík na TA3
Fico a Sulík na TA3
V politike, 23. septembra 2018. (videozáznam relácie)
„To nie je tak, že každá škola má jedáleň, ktorá dokáže urobiť toľko obedov pre všetky deti. Nie. Len pre niektoré, asi dve tretiny.“
Na základe údajov Štatistického úradu je možné zistiť, koľko je jedální na základných a stredných školách, nie je však možné určiť ich kapacitu. Výrok hodnotíme ako neoveriteľný.
Spomínaný návrh zákona o obedoch zadarmo , ktorý predloží Smer-SD na októbrovej schôdzi NR SR, sa týka všetkých žiakov základných škôl a posledných ročníkov materských škôl a aj tých, ktorí navštevujú súkromné či cirkevné školy.
Čo sa však týka počtu jedální, podľa ŠÚ SR bolo v roku 2017 celkom 2 015 jedální na školách (číslo však nezahŕňa materské ani vysoké školy). Zo zoznamu škôl, ktoré na svojej stránke uvádza Centrum vedecko-technických informácií SR (CVTI), vyplýva, že ak spočítame počet základných škôl, špeciálnych základných škôl, gymnázií, konzervatórií, stredných odborných škôl a špeciálnych odborných škôl, dostaneme číslo 3 276 škôl. Z toho vyplýva, že za rok 2017 malo približne 61,5% škôl (vyššie uvedených) svoju jedáleň.
ŠÚ uvádza počet stravníkov za rok 2017 celkom 476 000, pričom počet žiakov na týchto školách bol podľa CVTI 672 137. Z toho vyplýva, že približne 70,8% žiakov sa stravovalo v školských jedálňach. Nie je to však stále číslo, ktoré by hovorilo o kapacite daných jedální a taktiež sa nevzťahuje na materské školy, ktoré do návrhu Smeru-SD spadajú.
Zákon by mal po schválení vojsť do platnosti v januári budúceho roka, a išlo by dokopy o vyše pol milióna žiakov. Príspevok na jedno dieťa by mal byť v sume 1,20 eura na deň stravovania, čo by štátny rozpočet mohlo výjsť ročne až cez sto miliónov eur, čo presnejšie záleží od počtu žiakov.
Zmena sa má urobiť cez novelu zákona o dotáciách, ktorým už v súčasnosti rezort práce prispieva na obedy detí v hmotnej núdzi. Každý rodič by tak od nového roka mal mesačne ušetriť okolo 21 eur na jedno dieťa, ročne by šlo o úsporu okolo 210 eur.
„Životná úroveň počas šiestich rokov, čo je Smer neustále vo vláde, nerastie. My nedobiehame životnú úroveň Európskej únie. My stagnujeme.“
Na porovnanie životnej úrovne medzi krajinami sa najčastejšie používajú štatistiky sledujúce hrubý domáci produkt na osobu v parite kúpnej sily (HDP/os.). Podľa tohto ukazovateľa Slovensko dlhodobo od roku 2013 stagnuje na rovnakej úrovni. Výrok hodnotíme ako pravdivý.
Parita kúpnej sily umožňuje porovnávať životnú úroveň v rôznych krajinách a regiónoch, pričom zohľadňuje cenové rozdiely medzi nimi.
Hodnota slovenského HDP na osobu v parite kúpnej sily bola v roku 2012 v porovnaní s priemerom krajín EÚ na úrovni 76 %. Od roku 2013 naše HDP na osobu stagnuje na 77 %-nej úrovni priemeru EÚ.
Na skutočnosť, že hodnota HDP na osobu na Slovensku nedobieha priemer EÚ, upozornili v článku v júni 2017 aj Hospodárske noviny.
Hoci životná úroveň na Slovensku nerastie takou rýchlosťou, aby sa priblížila priemeru EÚ, nemožno povedať, že nerastie vôbec. Podľa indexu ľudského rozvoja HDI sa životná úroveň Slovenska mierne zvyšuje. V roku 2012 bola hodnota HDI na Slovensku 0,842 (rozmedzie od 0 až 1, čím bližšie k 1, tým vyššia životná úroveň). V roku 2017 dosiahla táto hodnota 0,855.
„Na jedného obyvateľa pri nástupe druhej vlády Roberta Fica v roku 2012 každý občan Slovenska zaplatil 2 tisíc eur. Dnes platí každý občan Slovenska 2 800 eur ročne na daniach. Toto je rekordné zvýšenie daní o 800 eur ročne platia eur viac.“
Suma, ktorú v priemere zaplatí Slovák na daniach, sa môže líšiť v závislosti od toho, ktoré položky sa do výpočtu zahrnú. K spomínanej sume 2 800 sa dostaneme, ak do výpočtu okrem daňových príjmov štátneho rozpočtu zarátame aj štátne finančné aktíva, daňové príjmy obcí, daňové príjmy VÚC a daňové príjmy RTVS. Výrok v tomto prípade môžeme hodnotiť ako pravdivý.
Pokiaľ sa riadime iba výpočtom daňových príjmov štátneho rozpočtu podľa Štátnej pokladnice, prepočet príjmu dane na jedného obyvateľa sa nezhoduje s údajom, ktorý použil Richard Sulík.
Daňové príjmy štátu v roku 2012 dosiahli 8,46 mld. eur. (.xls) V roku 2017 bol štátny príjem na daniach v hodnote 11,53 mld. eur. (.pdf, s.1). V roku 2012 mala Slovenská republika 5 405 338 obyvateľov. V roku 2017 to bolo 5 437 754 obyvateľov. Po vydelení počtu obyvateľov s celkovými príjmami na daniach za daný rok dostaneme príjmy štátu na daniach v priemere za jedného obyvateľa. V roku 2012 to vychádza na 1565 eur na obyvateľa. V roku 2017 na 2120 eur na obyvateľa.
Richard Sulík však do svojho výpočtu zahrnul aj štátne finančné aktíva, daňové príjmy obcí, daňové príjmy VÚC a daňové príjmy RTVS. Takýto výpočet sa zhoduje s číslami, ktoré vo výroku odzneli. Je však potrebné dodať, že tento výpočet je ilustratívny priemer daňového zaťaženia na jedného obyvateľa, nie presný ukazovateľ.
„…keď sme sa (Československo, pozn.)rozdelili v roku 1993, pán predseda, medzi nami bol skoro 20 percentný rozdiel (v životnej úrovni, pozn.). 25 percentný rozdiel. A dnes my sa približujeme k Českej republike a dynamika rastu patrí k najvyšším dynamikám, ktoré vôbec v Európskej únii môžeme sledovať.“
Výrokom Robert Fico reagoval na tvrdenie Richarda Sulíka o stagnácii životnej úrovne na Slovensku. Je síce pravdou, že výškou HDP na obyvateľa sa Slovensko približuje Česku, avšak zo štatistiky Eurostatu, ktorá porovnáva HDP na osobu z hľadiska parity kúpnej sily a zohľadňuje i cenové rozdiely medzi krajinami, vyplýva, že za Českom stále pomerne výrazne zaostávame. Výrok preto hodnotíme ako zavádzajúci.
Podľa OECD bola v roku 1993 výška HDP na obyvateľa na Slovensku vo výške 7 430 US dolárov a v Česku 12 062 US dolárov. Slovenský HDP na osobu tak predstavoval približne 61 % českého. V roku 2016 dosahoval slovenský HDP na osobu 30 460 a český 34 714 US dolárov, čím sa Slovensko dostalo na úroveň približne 88 % českého HDP.
Na porovnanie životnej úrovne sa používa aj štatistika Eurostatu sledujúca hrubý domáci produkt na osobu v parite kúpnej sily. Podľa tejto štatistiky sa síce Slovensko do roku 2013 približovalo priemeru EÚ rýchlejšie ako Česko, avšak od roku 2013 Slovensko stagnuje na rovnakej úrovni, zatiaľ čo Česko dobieha európsky priemer.
„My sme veľmi jasne odmietli rovnú daň, ktorú považujeme za neférovú a nespravodlivú…“
Názor Roberta Fica a strany SMER-SD na rovnú daň sa menil. V roku 2002 pred voľbami Fico tvrdil, že je za rovnú daň. Naopak, v roku 2006 sa vyjadril, že rovná daň je nespravodlivá a pre stranu SMER-SD neprijateľná. V marci 2010, vtedajší minister hospodárstva Ľubomír Jahnátek povedal, že rovnú daň, ktorú na Slovensku zaviedla ešte predchádzajúca vláda Mikuláša Dzurindu, chce kabinet Robert Fica zachovať aj naďalej.Výrok hodnotíme ako nepravdivý.
V článku denníka SME z roku 2006 je citovaný rozhovor s Robertom Ficom z roku 2002, kde skutočne Fico hovorí, že je za zavedenie rovnej dane:
SME: "Ste za rovnú daň?"
Robert Fico: "Áno, ale výška 14 percent, ako ju navrhujú, nie je pri súčasnej ekonomickej sile a sociálnej situácii reálna." (pozn. — vtedy najmä KDH hovorilo o 14-percentnej dani)
SME: "Ste za to, aby ľudia s vyššími príjmami mali vyššiu sadzbu príjmovej dane?"
Robert Fico: "Keďže som za rovnú daň, tak nie." (Príloha denníka SME Voľby 2002)
Naopak, v roku 2006 označil Fico rovnú daň za nespravodlivú. "Rovná daň je nespravodlivá, evidentne výhodná len pre ľudí bohatých a pre firmy a z toho dôvodu je pre stranu SMER — sociálna demokracia (SD) neprijateľná," povedal Fico.
V závere prvej Ficovej vlády, presnejšie v marci 2010, sa vtedajší minister hospodárstva Ľubomír Jahnátek vyjadril že rovnú daň, ktorú na Slovensku zaviedla ešte predchádzajúca vláda Mikuláša Dzurindu, chce kabinet Robert Fica zachovať aj naďalej. Po rokovaniach s predstaviteľmi Slovenskej obchodnej a priemyselnej komory (SOPK) uviedol, „Chceme zachovať jednotnú daň, ktorá je určitým lákadlom pre zahraničných investorov,“ povedal Jahnátek.
„V tejto chvíli nie je žiadna predstava, že by mali existovať nejaké výrazné zásahy,“ odpovedal na otázku, či chce strana Smer-SD zachovať rovnú daň, po skončení rokovania vtedajší riaditeľ Tlačového a informačného odboru Úradu vlády SR Branislav Ondruš. „Zo strany premiéra zaznelo jednoznačné ubezpečenie, že v prvom rade naším cieľom je zvýšiť efektívnosť celého daňového systému,“ konštatoval Ondruš.
Už v Programovom zameraní strany SMER-SD na roky 2012-2016 sa však uvádza, že ak sa SMER-SD dostane do vlády, navrhne rovnú daň zrušiť: "Navrhne zvýšenie sadzby dane z príjmov fyzických osôb na úroveň 25 percent, ktorá sa uplatní pri hrubých príjmoch nad 33 000 EUR ročne. V súčasnosti sa navrhnuté zdanenie dotkne približne 25 000 daňovníkov. U právnických osôb navrhne progresívnu daň z príjmov vo výške sadzby 22 percent pre spoločnosti s vysokým daňovým základom nad 30 mil. EUR. V súčasnosti sa navrhnuté zdanenie dotkne niekoľkých desiatok právnických osôb." (s. 9)
Následne v decembri 2012 poslanci SMER-SD, kedy išlo o tzv. jednofarebnú vládu, naozaj schválili koniec rovnej dane. Zmeny v daniach, ktoré Smer schválil, sa dotkli firiem, živnostníkov a aj zamestnancov. Zisky firiem a príjmy fyzických osôb sa za rok 2012 zdanili ešte sadzbou 19 percent. No už od januára 2013 začali firmy platiť daňové preddavky vo výške 23 percent z daňového základu. Vyššiu daň začali platiť aj lepšie zarábajúci zamestnanci či živnostníci. Ak zamestnanec zarobil viac ako 3311 eur mesačne, jeho príjem nad túto hranicu sa zdanil sadzbou 25 percent.
Už v minulosti sa vtedajšia opozícia (SDKÚ-DS, KDH a Most-Híd) vyjadrila, že ak v budúcnosti budú mať možnosť ovplyvniť daňový systém na Slovensku, pokúsia sa opäť zaviesť rovnú daň. Tuto agendu v súčastnosti prebrala opozičná strana Sloboda a Solidarita, ktorá sa nachádza aj v jej volebnom programe. Konkrétne ide o vyhlásenie "vrátime rovnú daň z príjmov na úroveň 19% (k 1. 1. 2017)", a následne "znížime sadzbu rovnej dane z príjmov na úroveň 15% (k 1. 1. 2019)".
Vo februári tohto roku predstavila SaS aktualizovanú verziu reformného ekonomického programu Agenda 2020, ktorou chce bojovať najmä proti vysokej miere byrokracie v podnikateľskom prostredí. Prispieť by k tomu malo rušenie „nezmyselných regulácií, pravidiel a opatrení“. Jednou z nosných tém je už spomínané zavedenie rovnej 19-percentnej dane a liberalizácia odpisovania majetku.
„Veď škandinávske krajiny. Zoberte si Fínsko, zoberte si Švédsko, zoberte si Nórsku, zoberte si Estónsko, dokonca v Spojených štátoch v New Yorku najskôr dali peniaze na obedy chudobným deťom.“
Robert Fico sa výrokom snažil porovnať návrh strany SMER-SD, ktorý by zabezpečoval obedy zadarmo pre deti na základných školách a deti v poslednom ročníku materských škôl, s ostatnými svetovými krajinami. Je pravdou, že po vzore Fínska, ktoré zaviedlo obedy zadarmo ako vôbec prvá krajina, ho nasledovalo Švédsko a neskôr Estónsko. V Nórsku síce neexistuje celoplošná úprava, ktorá by zabezpečovala obedy zadarmo pre žiakov, no takéto opatrenie je na regionánlej úrovni. Výrok hodnotíme ako pravdivý.
V roku 1948 boli vo Fínsku, ako v prvej krajine na svete, zavedené obedy zadarmo pre všetkých žiakov od predškolského až po vyššie stredné vzdelanie, každý školský deň. (.pdf, s. 2). Obedy do roku 1960 pozostávali najmä z polievky a kaše, neskôr od roku 1960 k nim pribudlo viac zeleniny, mrazené a spracované potraviny. Švédsko podľa vzoru Fínska tiež zabezpečuje obedy zadarmo na školách už vyše 60 rokov. Ďalšou krajinou, ktorá má obedy pre školákov zadarmo je Estónsko. Obedy zadarmo pre túto krajinu bolo jedným z opatrení na zníženie vplyvu socioekonomického prostredia detí na ich študijné výsledky.
V Nórsku neexistuje žiadna súčasná vnútroštátna úprava na bezplatné školské jedlo, avšak niektoré obce majú vlastnú úpravu podľa, ktorej sú obedy dotované školou aj rodičmi. (.pdf, s. 10) Tým pádom sa Nórsko nezaraďuje medzi krajiny, ktoré majú plošne zavedené obedy zadarmo na školách.
Štát New York sa v roku 2017 rozhodol, na základe výsledkov programu bezplatných obedov, ktoré viedli k zlepšeniu detí v matematike aj čítaní, zaviesť obedy zadarmo pre všetky deti, nie len pre tie, ktoré pochádzali z chudobnejších pomerov. Dotované obedy, prípadne obedy za zníženú cenu, mali do roku 2017 len deti z nízkopríjmových rodín, čo však podľa New York Times bolo až 75% detí, ktoré navštevujú štátne školy. Nové opatrenie teda dodatočne zaplatilo obedy pre približne 200 000 detí navyše.
Koaličná strana Smer-SD v júni 2018 navrhla obedy zadarmo, pre deti na základných školách a v poslednom ročníku materských škôl. Štát by to podľa odhadov malo stáť približne 100 miliónov eur. Návrh bude predložený na schôdzi NR SR v októbri 2018.
„Len 70% detí sa dnes na školách stravuje v jedálňach (…).“
Podľa dostupných informácií je stravníkov na základných a stredných školách na Slovensku 70,8%. Výrok hodnotíme ako pravdivý.
Čo sa týka počtu jedální, podľa ŠÚ SR bolo v roku 2017 celkom 2 015 jedální na školách (číslo však nezahŕňa materské ani vysoké školy). Zo zoznamu škôl, ktoré na svojej stránke uvádza Centrum vedecko-technických informácií SR (CVTI), vyplýva, že ak spočítame počet základných škôl, špeciálnych základných škôl, gymnázií, konzervatórií, stredných odborných škôl a špeciálnych odborných škôl, dostaneme číslo 3 276 škôl. Z toho vyplýva, že za rok 2017 malo približne 61,5% škôl (vyššie uvedených) svoju jedáleň.
ŠÚ uvádza počet stravníkov za rok 2017 celkom 476 000, pričom počet žiakov na týchto školách bol podľa CVTI 672 137. Z toho vyplýva, že približne 70,8% žiakov sa stravovalo v školských jedálňach.
Treba však dodať, že to stále nie je číslo, ktoré by hovorilo o kapacite daných jedální a taktiež sa nevzťahuje na materské školy, ktoré do návrhu Smeru-SD o obedoch zadarmo spadajú. Taktiež teda nehovorí o počte detí, ktoré sa stravujú v materských školách, čo by toto percento pravdepodobne zvýšilo.
„…jediný, kto zvýšil DPH bola vláda Ivety Radičovej za účasti pána Sulíka, kedy DPH išlo o jedno percento hore.“
Okrem vlády Ivety Radičovej zvyšovali DPH aj vlády Mikuláša Dzurindu. Znížená sadzba sa za ich pôsobenia zvyšovala s účinnosťou zákonov v rokoch 2000, 2003 a 2004. Základná sadzba sa za ich pôsobenia znižovala s účinnosťou zákonov v rokoch 2003 a 2004 (.pdf, s. 6) Základnú sadzbu zvýšila Radičovej vláda v roku 2010 o 1 percentuálny bod z 19 % na 20 %. Malo ísť o dočasné opatrenie, ktoré následne ponechala v platnosti vláda Roberta Fica. Základnú sadzbu DPH bola zvýšená aj v roku 1993 vládou Vladimíra Mečiara (novela zákona č.159/1993 Z.z.) z 23 % na 25 % (späť na 23 % bola následne znížená od januára 1996). Výrok hodnotíme ako nepravdivý.
Vláda Ivety Radičovej, sa rozhodla zvýšiť základnú sadzbu DPH prostredníctvom jej naviazania na deficit štátneho rozpočtu (490/2010 Z.z., § 85j). Základná sadzba sa zdvihla o jeden percentuálny bod na 20 %. Toto krízové ustanovenie malo platiť do momentu kým deficit štátneho rozpočtu neklesne pod 3%. Napriek tomu, že rétorika vtedajšieho premiéra bola kritická (SME, 25.7.2013), podobne ako vo výroku, jeho druhá vláda ponechala zvýšenú základnú sadzbu v platnosti až doteraz, t.j.aj po klesnutí deficitu pod 3 % (č. 222/2004 Z.z.O dani z pridanej hodnoty, § 27)
„…jedným citátom pána Fica, ktorého sa pýtali svojho času v novinách. Súhlasíte s vyššou daňovou sadzbou pre ľudí s vyššími príjmami? A Robert Fico, keďže som za rovnú daň, tak nie. Toto je. No čo sa smejete. To ste vy povedali v roku 2002.“
Robert Fico v roku 2002 na otázku, či súhlasí s vyššou daňovou sadzbou pre ľudí s vyššími príjmami, odpovedal: "Keďže som za rovnú daň, tak nie." Výrok Richarda Sulíka teda hodnotíme ako pravdivý.
Dobové mediálne záznamy potvrdzujú tvrdenie Richarda Sulíka. Článok denníka SME z roku 2006 o názore Roberta Fica na zavedenie rovnej dane uvádza, že Fico v roku 2002 skutočne hovoril, že nesúhlasí s tým, aby ľudia s vyšším príjmom platili aj vyššie dane, čo odôvodnil svojou podporou rovnej dane.
V článku je citovaný aj rozhovor s Robertom Ficom z roku 2002:
„…vy ste rozprávali na Dzurindu, že no tak toto je hanba, že sa ten, kto bol premiér, vráti do poslaneckej ľavice…Pán Fico povedal v roku 2009, nepovažujem za správne, aby človek, ktorý mal k dispozícii vládnu moc, potom sa vrátil do parlamentu a vykrikoval z ľavice, ako dnes vykrikuje pán Dzurinda“
Na základe diskusie z roku 2009 na TA3 hodnotíme výrok Richarda Sulíka ako pravdivý. Robert Fico v nej reagoval na Mikuláša Dzurindu, ktorý pôsobil ako predseda vlády Slovenskej republiky v rokoch 1998-2006, a z ktorého sa po voľbách 2006, kedy vládu tvorili Smer-SD, SNS a ĽS-HZDS, stal opozičný poslanec NR SR.
„Nepovažujem za správne, aby človek, ktorý má k dispozícii vládnu moc, či už štyri roky alebo osem rokov, sa potom vrátil do parlamentu a vykrikoval z lavice, ako dnes vykrikuje pán Dzurinda alebo pán Mikloš. Je to smiešne,“ vyhlásil Robert Fico v relácií V politike na TA3 4. januára 2009.
Robert Fico bol za tento výrok kritizovaný najmä po jeho zvolení za podpredsedu NR SR v roku 2010, kedy pôsobil ako opozičný poslanec. Robert Fico svoj mandát obhajoval vysokým percentuálnym ziskom Smeru v parlamentných voľbách, ktorý mu zaručil pokračovanie na slovenskej politickej scéne.
„My sme mali teraz k dispozícii jednu správu Európskej komisie a myslím si, že by ju mal mať aj pán europoslanec, ktorá hovorí o takzvanej medzere DPH. A ukázalo sa, že v roku 2016 vďaka opatreniam, ktoré urobil pán Imrecze a jeho tím na Finančnej správe, sme poskočili o ďalších 3,16 percentuálneho bodu, čo bol piaty najrýchlejší skok v Európskej únii.“
Európska komisia vydala 11. septembra 2018 správu o medzerách DPH v jednotlivých členských štátoch. Robert Fico bol vo výroku trochu nepresný, pretože pokles medzery DPH v roku 2016 nebol o 3,16 percentuálnych bodov ale o 3,6 percentuálnych bodov. Slovensko tak zaznamenalo piatu najvyššiu pozitívnu zmenu v rámci EÚ. Zlepšenie výberu DPH sa skutočne pripisuje opatreniam, ktoré vznikali po nástupe Františka Imreczeho na post šéfa Finančnej správy, aj keď napríklad NKÚ upozorňuje, že vďaka nedostatočne nastavenej metodike nevieme spoľahlivo povedať, či naozaj išlo výlučne len o efekt týchto opatrení. Výrok hodnotíme ako pravdivý.
Slovenská republika v roku 2016 dosiahla pokles medzery DPH o 3,6 percentuálnych bodov (z 2243 miliónov eur na 1872 miliónov eur) oproti roku 2015 (.pdf, s. 19) a skutočne to bol piaty najväčší rozdiel v medzere DPH spomedzi členských krajín Európskej únie. Prezidentom Finančnej správy v roku 2016 bol František Imrecze.
V nasledujúcej tabuľke je zobrazených šesť členských štátov, ktoré dosiahli najväčší rozdiel medzery DPH v roku 2016 v porovnaní s rokom 2015.
Zavedené opatrenia popisuje Finančné riaditeľstvo SR nasledovne:
"Najväčší vplyv na efektívny boj proti daňovým podvodom malo aplikovanie desiatok opatrení z akčných plánov boja proti podvodom, ktoré sa začali realizovať v praxi od roku 2012 až do roku 2016. Medzi najvýznamnejšie patrí zriadenie daňovej kobry a zavedenie kontrolného výkazu DPH. (…) Kontrolný výkaz DPH začal fungovať v roku 2014. Odvtedy firmy poslali na finančnú správu viac ako 4,5 milióna kontrolných výkazov v ktorých bolo takmer 450 miliónov transakcií. Kým v roku 2014 bolo 20% z týchto transakcií rizikových, dnes je to už len 12%. Ďalšie opatrenia, ktoré prispeli v boji proti daňovým podvodom sú napríklad obmedzenie platieb v hotovosti, spustenie virtuálnej registračnej pokladnice, rušenie registrácií DPH či spustenie informačného systému kontrolných známok."
Účinnosť opatrení na lepší výber DPH konštatoval Inštitút finančnej politiky už v prvých rokoch po ich zavedení (napr. 2014). Zavedené opatrenia ocenil aj Najvyšší kontrolný úrad (2018), ktorý však upozorňuje, že nemuselo ísť v plnom rozsahu o dôsledok týchto opatrení:
"Zároveň však upozornil, že tento pozitívny vývoj nemožno v plnej miere pripísať len implementácii opatrení akčných plánov. Dokument totiž podľa úradu neobsahuje jasne číselné ciele, ani kritériá a spôsob vyhodnocovania účinnosti prijatých opatrení. „NKÚ SR z tohto dôvodu kontrolovaným subjektom odporučil zabezpečiť pravidelné ročné monitorovanie účinnosti prijatých opatrení v boji s podvodmi na DPH a komplexné vyhodnocovanie ich plnenia,“ priblížila hovorkyňa úradu Daniela Bolech Dobáková.
Finančné riaditeľstvo si v roku 2012 síce stanovilo vlastné ukazovatele pre vyhodnocovanie účinnosti prijatých opatrení, podľa NKÚ však nejde o ukazovatele vyhodnocovania účinnosti, ale skôr o ukazovatele procesných úkonov správcu dane. Pri niektorých splnených opatreniach nebolo možné vzhľadom na krátky čas účinnosti alebo charakter smerovania exaktne vyčísliť ich prínos v praxi."
„…klesá strata železníc. Ak táto strata bola v roku 2017 štyri, tak v roku 2015 alebo 2016 bola päť alebo šesť miliónov.“
Je pravdou, že strata slovenských železníc klesá. V rokoch 2015 a 2016 sa pohybovala medzi piatimi a šiestimi miliónmi eur, v roku 2017 bola niečo vyše štyroch miliónov. Výrok hodnotíme ako pravdivý.
Hospodárske výsledky ZSSK za roky 2015, 2016 a 2017 boli nasledovné: v roku 2015 činila strata železníc 5,889 mil. eur, v roku 2016 to bolo 5,152 mil. eur a v roku 2017 mali stratu 4,045 mil. eur.
Čo sa týka nárastu počtu cestujúcich, bezplatná preprava bola zavedená 17. novembra 2014. Podľa výročnej správy ZSSK z roku 2014 (.pdf, s. 12) bolo prepravených 47,29 mil. cestujúcich. V roku 2017 bolo prepravených 72,47 mil. cestujúcich. Nárast medzi rokmi činí 53.3%.
„Ale dala na to (EÚ na 1 cestovanie zdarma pre 18ročných po EÚ, pozn.) 40 miliónov a týka sa to pár tisíc ľudí. A my sme dali 13 miliónov pre 1,2 milióna ľudí.“
Robert Fico má na mysli projekt Európskej únie #DiscoverEU, v rámci ktorého získalo 15-tisíc mladých ľudí vo veku 18 rokov bezplatný cestovný lístok na vlakovú dopravu, s ktorým mohli počas leta cestovať po Európe. EÚ na projekt vyčlenila 12 miliónov eur. Ročné výdavky na vlakovú prepravu zadarmo na Slovensku predstavujú 13 miliónov eur, pričom ju využíva približne 1,16 milióna ľudí. Keďže Fico značne nadhodnotil výšku nákladov na projekt #DiscoverEU, hodnotíme výrok ako nepravdivý.
Projekt #DiscoverEU, ktorý bol prvýkrát spustený tento rok, plánuje EÚ rozšíriť. Cestovný lístok zadarmo by tak v budúcnosti mohlo dostať až 1,5 milióna mladých Európanov. Náklady by mali dosiahnuť 700 miliónov eur.
Vlaková preprava zadarmo pre žiakov, študentov a dôchodcov stojí štátny rozpočet ročne približne 13 miliónov eur. Suma je vyrátaná na základe výpadkov tržieb z prepravy cestujúcich Železničnej spoločnosti Slovensko (ZSSK) a čiastočne spoločnosti RegioJet, a. s. (na trati Bratislava — Komárno) od zavedenia vlakov zadarmo v novembri 2014 vládou SMER-SD.
Ministerstvo dopravy a výstavby SR uviedlo, že za roky 2015 až 2018 sa na bezplatnú vlakovú prepravu minulo najmenej 52 miliónov eur.
Hovorkyňa ministerstva dopravy a výstavby Karolína Ducká informovala, že "presne určiť výpadok tržieb súvisiaci so zavedením bezplatného cestovného pre vybrané skupiny obyvateľov prakticky nie je možné. Počas posledných vyše troch rokov sa výrazne menia cestovné návyky obyvateľstva."
Počet cestujúcich zaregistrovaných na bezplatnú prepravu ku koncu augusta predstavoval 1,16 milióna. Z celkového počtu zaregistrovaných tvoria 45,4 % študenti a 54,6 % dôchodcovia. Z celkového počtu pasažierov tak približne polovica približne polovica cestuje zadarmo. Počas tohto roka ZSSK zatiaľ prepravila vyše 17 miliónov cestujúcich s nárokom na bezplatnú prepravu.
„No ale zároveň vy ste zvýšili príspevok, ktorý dáva štát železniciam o 30 miliónov z 210 na 240“
Vzhľadom na konečnú hodnotu úhrady zo štátneho rozpočtu pre Železničnú spoločnosť Slovenska (ZSSK) môžeme konštatovať, že sa táto suma naozaj zvýšila o približne 30 miliónov eur oproti plánu. Nejde však o systémové navýšenie dotácie, ale jednorázový doplatok k zálohovým úhradám za objednané služby. Výrok hodnotíme ako zavádzajúci.
Z dostupných dokumentov (.pdf, s. 62) a (.pdf, s. 63) o rozpočtoch verejnej správy vyplýva, že príspevok pre ZSSK sa medzi rokmi 2014 až 2017 príliš nezmenil. V roku 2014 bol príspevok nastavený na 205 mil. eur. Od roku 2015 — 2017 bol príspevok vždy nastavený na hodnotu 209,56 mil. eur. Avšak, v jednotlivých rokoch boli vyplatené iné sumy ako boli prvotne plánované. V roku 2016 bola ZSSK vyplatená suma 243,95 mil. eur. Čo predstavuje nárast o vyše 34 mil. eur. Táto navýšená suma predstavovala pohľadávku voči ministerstvu dopravy.
Toto navýšenie zálohovej úhrady vysvetľoval hovorca ZSSK Tomáš Kováč nasledovne: "V posledných rokoch sú zálohové úhrady nastavené tak, že zhruba na 85% pokrývajú celkovú úhradu dopravných služieb vo verejnom záujme. Nárast cestujúcich a s tým súvisiace náklady však znamenajú, pri nezmenenej zálohovej úhrade, vyšší doplatok pri konečnom ročnom zúčtovaní," uviedol T. Kováč.
„Všetci vaši štyria europoslanci vykazujú nižšiu aktivitu ako ja…“
Dáta z rokovaní a vystúpení poslancov v Európskom parlamente zbiera niekoľko analytických webov, ktoré nespadajú do žiadnych oficiálnych štruktúr európskych inštitúcií. Každý z nich používa vlastnú metodológiu ako sledovať aktivitu europoslancov a ako ju hodnotiť. Richard Sulík nevychádza všade ako aktívnejší než europoslanci Smeru-SD. Výrok hodnotíme ako zavádzajúci.
Je pravdou, že napríklad podľa portálu MEPranking.eu vychádza zo slovenských europoslancov Richard Sulík ako 5. najaktívnejší, pričom Monika Beňová, Vladimír Maňka, Monika Smolková ako aj Boris Zala sa umiestňujú za ním.
No napríklad web VoteWatch.eu, ktorý taktiež mapuje činnosť europoslancov podľa rôznych kategórií, takéto skóre neukazuje.
MEPranking sumarizuje vo svojom hodnotení všetko, čo europoslanci robia, dokonca do tohto výpočtu zahŕňa aj počet tweetov. Votewatch sa sústreďuje na najdôležitejšie z aktivít europoslancov, ktoré k 11. júnu 2018 vyzerali takto:
„…bol to práve Smer a pán Fico, ktorý zaviedli zákon, ktorý zvyšuje vek odchodu do dôchodku…“
Dôchodkový vek sa po zavedení dôchodkovej reformy vlády Roberta Fica z roku 2012, každoročne predlžuje o určený počet dní, ktorý záleží od vývoja priemernej strednej dĺžky života. Výrok Richarda Sulíka je pravdivý.
Podobný výrok demagog.sk už overoval začiatkom septembra 2018, kedy ho v dlhšej podobe uviedol predseda hnutia OĽaNO Igor Matovič.
Každoročné predlžovanie dôchodkového veku sa odvíja od vývoja priemernej strednej dĺžky života na základe zistení Štatistického úradu SR. Zo vzorca síce automaticky nevyplýva zvyšovanie dôchodkového veku, je však pravda, že tento rast umožňuje, čo potvrdzuje aj zvýšenie tohto veku, odkedy vstúpilo opatrenie Smeru do platnosti. Toto opatrenie v čase zavedenia Ministerstvo práce obhajovalo tým, že sa posilní dlhodobá udržateľnosť verejných financií.
Prijaté opatrenie upravilo zákon č. 461/2003 Z. z. o sociálnom poistení, pričom súčasný §65a tohto zákona znie: "Od 1. januára 2017 dôchodkový vek v príslušnom kalendárnom roku je súčet dôchodkového veku v kalendárnom roku, ktorý predchádza príslušnému kalendárnemu roku a počtu dní, ktorý sa určí ako súčin čísla 365 a rozdielu priemernej strednej dĺžky života zistenej za prvé referenčné obdobie a priemernej strednej dĺžky života zistenej za druhé referenčné obdobie. Takto určený počet dní sa zaokrúhľuje na celé dni nadol."
Momentálne sa navrhuje zastropovať vek odchodu do dôchodku pomocou ústavného zákona, ktorý by určoval vek odchodu na 64 rokov.
„…my keď máme stále viac dôchodcov (…) keď máme stále viac dôchodcov, ktorí žijú stále dlhšie, tak jednoducho to je taký silný nápor na dôchodkové poistenie, že tie dôchodky budú klesať. A to nehovorím ja, to hovorí Rada pre rozpočtovú zodpovednosť …“
Rada pre rozpočtovú zodpovednosť zverejnila komentár k problematike zavedenia stropu dôchodkového veku. V komentári skutočne upozorňuje, že vplyvom zavedenia stropu dôchodkového veku môže dôjsť k poklesu výšky dôchodkov. Výrok hodnotíme ako pravdivý.
V komentári sa uvádza nasledovné:
"Je taktiež nevyhnutné vziať do úvahy vplyvy na makroekonomický vývoj, verejné financie, podnikateľov a domácnosti. Uvedené opatrenie by totiž v časoch „najväčšieho starnutia“ znížilo počet ľudí na trhu práce, čo by sa prejavilo v spomalení potenciálneho ekonomického rastu, a teda v nižšej životnej úrovni. Výkonnosť ekonomiky by v roku 2067 mohla byť o viac ako 9 % nižšia (percentuálny rozdiel v HDP v roku 2067), čo by negatívne pocítila celá populácia vrátane dôchodcov. Zároveň, výška novopriznaných dôchodkov by sa automaticky znížila o takmer 10% v porovnaní so súčasnou legislatívou (v roku 2067) vplyvom menšieho počtu odpracovaných rokov ľudí odchádzajúcich do dôchodku. Túto skutočnosť priznáva aj samotná doložka vplyvov návrhu ústavného zákona predložená do parlamentu.
Vplyvom zvýšenia počtu dôchodcov a nižšej výkonnosti ekonomiky by bolo potrebné na vykrytie vyšších penzijných výdavkov nájsť dodatočné príjmy. Ako napríklad:
• zvýšením sadzby odvodov SP
• zvýšením daní (a ich transferom do SP)
• znížením iných výdavkov verejnej správy (aby sa úspora mohla použiť na transfer do SP)
• alebo aj znížením samotnej výšky dôchodkov nad rámec zníženia vplyvom kratšej kariéry."
„…čísla od Rady pre rozpočtovú zodpovednosť, kde vláda predsa má vplyv na tom, kto tam bude menovaný. Oni to vravia, že z pohľadu niekoľkých desiatok rokov tie dôchodky (navrhovaný dôchodkový strop, pozn.) nie sú udržateľné…“
Rada pre rozpočtovú zodpovednosť teda skutočne z dlhodobého hľadiska nepovažuje zavedenie dôchodkového stropu za udržateľné, čo vyplýva z komentáru, ktorý vydala v septembri 2018. Predsedu tejto rady navrhuje vláda a volia poslanci NR SR, jedného člena navrhuje prezident a schvaľuje NR SR, ďalšieho člena navrhuje guvernér NBS a schvaľuje NR SR. Vláda má teda vplyv na to, kto bude nominovaný na predsedu Rady pre rozpočtovú zodpovednosť a keďže vládne strany majú v NR SR väčšinu, majú tiež vplyv aj na hlasovanie poslancov. Súčasný predseda rady bol schválený NR SR v júni 2012, teda počas 2. vlády Roberta Fica. Členovia rady boli schválení v roku 2015 a 2018. Výrok hodnotíme ako pravdivý.
Rada pre rozpočtovú zodpovednosť sa vo svojom komentári k zavedeniu dôchodkového stropu vyjadrila nasledovne:"….ide o opatrenie ktoré výraznou mierou zhoršuje udržateľnosť verejných financií," či"zhoršenie indikátora dlhodobej udržateľnosti verejných financií o 1 % HDP," alebo "…negatívneho vplyvu navrhovanej zmeny v dôchodkovom systéme na jeho dlhodobú udržateľnosť,".
Zákon č. 493/2011 Z.z. o rozpočtovej zodpovednosti ustanovuje v čl.3 nasledovné:
"Členmi rady sú predseda a dvaja ďalší členovia. Predsedu rady volí a odvoláva Národná rada Slovenskej republiky (ďalej len „národná rada“) trojpätinovou väčšinou hlasov poslancov na návrh vlády Slovenskej republiky (ďalej len „vláda“). Jedného člena rady volí a odvoláva národná rada nadpolovičnou väčšinou hlasov prítomných poslancov na návrh prezidenta Slovenskej republiky. Ďalšieho člena rady volí a odvoláva národná rada nadpolovičnou väčšinou hlasov prítomných poslancov na návrh guvernéra Národnej banky Slovenska. Člen rady má postavenie verejného činiteľa."
„Pán Fico svojho času hovoril, že z čísiel sa ľudia nenajedia, rast HDP to je len akési číslo.“
Robert Fico ako premiér v roku 2012 povedal nasledovné: "Ľudia sa z čísel nenajedia, takže vláda bude musieť budúci rok byť podstatne agresívnejšia, pokiaľ ide o cenovú politiku, najmä vo vzťahu k potravinám a vo vzťahu k energiám,“ Výrok vyslovil po rokovaní vlády, na ktorom sa schvaľovala správa o makroekonomickom vývoji Slovenska, kde sa spomínala aj úroveň HDP, najmä v súvislosti s deficitom verejných financií vyjadrenom v percentách HDP. Výrok preto hodnotíme ako pravdivý.
„…naďalej nám prudko stúpa zamestnanosť. Musíme rátať tento rok so 45 tisíc novými pracovnými miestami (…) a stále ideme dole s nezamestnanosťou.“
Národná banka Slovenska udáva vo svojej predikcii z 19. júna 2018 medziročný nárast zamestnanosti o 1,8 percentuálnych bodov. (.pdf, s. 10) v roku 2018. Miera nezamestnanosti skutočne klesá, vychádza to zo štatistík Ústredia práce, sociálnych vecí a rodiny (ÚPSVaR). Podľa štatistiky ÚPSVaR z augusta 2017 bola miera nezamestnanosti 6,54 % a v auguste 2018 bola miera nezamestnanosti 5,42 %, čo je medziročný pokles o 1,12 percentuálneho bodu. Podľa prognózy Ministerstva financií SR (MF SR) z februára 2018 by malo pribudnúť ďalších 40 tisíc pracovných miest za rok 2018 a zamestnanosť by sa mala zvýšiť o 1,7 percentuálnych bodov. Ide však len o prognózu. Výrok hodnotíme ako pravdivý.
Nárast zamestnanosti v predchádzajúcich rokoch konštatuje aj článom denníka SME na základe údajov Eurostat:
"Priemerná úroveň zamestnanosti na Slovensku od roku 2013 do roku 2017 stúpla o 6,1 percentuálneho bodu, pričom priemerná úroveň zamestnanosti za všetky štáty únie sa v rovnakom období zvýšila o 3,8 percentuálneho bodu."
Pre porovnanie s júlom 2018, kde ÚPSVaR uvádza celkovú mieru nezamestnanosti 5,47 % tvorí pokles v auguste 2018 o 0,05 percentuálneho bodu na 5,42 %. MF SR v prognóze píše, že "trh práce bude v tomto roku pokračovať vo výraznom raste, keď sa zamestnanosť zvýši o 1,7 %. V ekonomike tak pribudne takmer 40 tisíc nových pracovných miest, z čoho viac ako polovica v sektore trhových služieb. Počet Slovákov pracujúcich v zahraničí bude klesať a zároveň na slovenskom trhu práce pribudnú zahraniční pracovníci. V ďalších rokoch predpokladáme postupné spomalenie rastu zamestnanosti a na konci horizontu prognózy sa priblíži rastu potenciálnej zamestnanosti."
„…sme dali študentom a žiakom po 150 eur na výlety, na lyžovačky a na takzvané školy v prírode. Nuž ale dnes môžme skonštatovať, že dohromady štát za tri roky preplatil 1,3 milióna nocí a týka sa to okolo 280-tisíc študentov.“
Na základe čísel, ktoré na svojom webe zverejnilo ministerstvo školstva vieme určiť, koľko žiakov sa zúčastnilo lyžiarskych výcvikov, no nevieme presne podložiť počet nocí, ktoré na nich strávili. Čo sa týka školy v prírode, čísla k počtom žiakov nie sú verejné za roky 2016 a 2017. Výrok hodnotíme ako neoveriteľný.
Zo štatistík ministerstva školstva vyplýva, že za existenciu opatrenia príspevku na lyžiarsky výcvik štát zaplatil celkom 33,385 milióna eur. Keďže je príspevok na žiaka 150 eur, ide o celkom 223 000 študentov. Dĺžka výcviku musí podľa smernice ministerstva trvať minimálne 5 dní, teda 4 noci. Za predpokladu, že by všetky lyžiarske výcviky, na ktoré prispel štát, trvali presne túto dĺžku, môžeme hovoriť o 890 260 nociach. Nie je však možné presne určiť, koľko z týchto výcvikov trvalo viac ako 5 dní. Podľa smernice č. 19/2017o organizovaní lyžiarskeho výcviku a snoubordingového výcviku "výcvik trvá 5 až 7 dní v rozsahu najmenej 25 vyučovacích hodín."(.rtf, 2)
Čo sa týka príspevku na školu v prírode, tam sa výška dotácie líši — buď je to 100 alebo 150 eur: "Ministerstvo pridelí príspevok v rámci rozpisu rozpočtu na rok 2018 100 € na žiaka, resp.pre žiakov z najmenej rozvinutých okresov 150 € na žiaka." Z dostupných čísel však nie je možné určiť, koľko škôl dostalo ktorý z týchto príspevkov, a teda ani počet žiakov, ktoré sa školy v prírode zúčastnili. Čísla o presnom počte ministerstvo uvádza len za rok 2018.
V rámci sociálneho balíčka Smeru-SD predstavilo ministerstvo školstva spolu s vládou v roku 2016 príspevok pre žiakov základných a stredných škôl na lyžiarske výcviky a školy v prírode.
„…potom čo skolabovala Finančná správa v roku 2012 (…) pán Mikloš sa v roku 2012 ospravedlnil všetkým občanom Slovenskej republiky, že totálne zlyhala Finančná správa.“
Vo februári 2012 sa prejavili problémy v informačnom systéme daňovej správy. Najvyšší kontrolný úrad (NKÚ) pri kontrole zistil viacero porušení zákona. Na tlačovej konferencii v marci 2013 sa Ivan Mikloš za vzniknuté problémy ospravedlnil a vyhlásil, že sa nechce zbavovať zodpovednosti. Výrok preto hodnotíme ako pravdivý.
Problémy na finančnej správe vznikli pri nasadzovaní nového informačného systému. Mikloš následne odvolal šéfa finančného úradu Igora Krnáča, neskôr aj riaditeľa Kompetenčného centra finančných operácií Miroslava Mikulčíka.
Najvyšší kontrolný úrad konštatoval viaceré pochybenia, medzi ktoré patrila obmedzená funkčnosť informačných systémov a nedodržanie zásady správy daní podľa ustanovenia zákona o správe daní.
Na tlačovej konferencii o problémoch daňovej správy v marci 2012 bývalý minister financií Ivan Mikloš vyjadril svoje sklamanie a rozčarovanie nad tým, že sa o daných problémoch nedozvedel od zodpovedných podriadených ale od rádových zamestnancov. Na tejto tlačovej konferencii sa Ivan Mikloš taktiež ospravedlnil za vzniknuté problémy a vyhlásil, že sa nechce zbavovať zodpovednosti.
"Čím viac tu situáciu do detailov poznám, tým silnejšie sklamanie a rozčarovanie musím vysloviť z toho, akým spôsobom moji niektorí najbližší bývalí spolupracovníci podcenili a nezvládli túto agendu a túto úlohu," uviedol na tlačovke Mikloš.
„Prišiel nový riaditeľ Finančnej správy (v roku 2012, pozn.) a vybral navyše 3,8 miliardy na DPH.“
Inštitút finančnej politiky zaslal pre Demagog.SK nasledujúce stanovisko: "Podľa odhadu z Programu Stability 2018 evidujeme: Dodatočný prínos zlepšenej úspešnosti výberu DPH predstavoval 1,35 % HDP v roku 2017 oproti roku 2012. Kumulatívne predstavujú dodatočné príjmy 3,7 mld. Eur (4,3 % HDP)." Výrok Roberta Fica hodnotíme ako pravdivý napriek malej nepresnosti (menej ako 5 %).
„Elektrina. Ľudia dnes platia 80 eur ročne navyše, len kvôli tomu, že dotujeme uhlie v Prievidzi, že dotujeme výrobu, (…) výrobu elektriny z (…) z obnoviteľných zdrojov, a tak ďalej (…).“
Inštitút ekonomických a spoločenských analýz v auguste 2018 zverejnil revidovanú verziu k publikácii. Elektrická daň, v ktorej skúmal zásahy štátu ovplyvňujúce ceny elektriny na Slovensku. Podľa INESS: "Elektrická daň dosiahla v prvej polovici roka 2018 okrúhlych 31 €/MWh, čo je o 17% viac ako hodnota 26,5 €/MWh z roku 2015. Referenčná domácnosť tak ročne zaplatí 71,3 €, v roku 2015 to bolo 60,8 €."
Sulík však výrok vyslovil v septembri 2018 a tak môžeme pri výpočte "elektrickej dane" použiť novší údaj — tarifa za prevádzku systému je od 1.9.2018 na úrovni 26,9880 EUR/MWh, Priemerná spotreba elektriny sa v septembri 2018 pohybovala na úrovni 2,3 MWh (tarifa DD2 pre štandardné domácnosti, pozn.). Súčasná hodnota „elektrickej dane“ 31,79 eur/MWh prenásobená touto spotrebou tak vyjde
referenčnú domácnosť na 73,12 eur ročne.
Od Karola Galeka, straníckeho kolegu Richarda Sulíka, sme dostali aj nasledujúce vyjadrenie:
"Referenčná domácnosť podľa analýzy Iness však nie je priemernou spotrebou všetkých domácností, nakoľko nezohľadňuje domácnosti ako spotrebiteľov vo zvyšných tarifných kategóriách. Tatýto štatistický údaj žiaľ neexistuje. Pri prezentácií spotreby v odborných kruhoch sa tak ako priemerná spotreba domácností zvykne uvádzať hodnota v rozmedzí od 2 do 3 MWh/ rok, čo je po prepočte cez „elektrickú daň“ 63,58 – 95,37 eur/rok/domácnosť.
Ak by sme chceli priemernú spotrebu slovenských domácností vypočítať na základe verejne dostupných údajov, potrebovali by sme vedieť koľko je na Slovensku domácností a aká spotreba elektriny z celkovej spotreby Slovenska na ne pripadá:
1. Podľa sčítania v roku 2011 bol počet cenzových domácností 2.064.635 (T1, str.5)
2. Podľa analýzy ÚRSO „Koncová spotreba elektriny, plynu a tepla za rok 2014“ bola spotreba
elektriny pripadajúca na domácnosti 4.951.572 MWh, resp. 17,15% z koncovej spotreby
elektriny na Slovensku (Tab. 1, str.4):
Pokiaľ by spotreba domácností ostala na úrovni roku 2014, po prepočte na počet cenzových domácností by vyšla ročná spotreba priemernej domácnosti 2,4 MWh, teda elektrická daň by takúto domácnosť ročne vyšla na 76,3 eur. Kým ale v roku 2014 bola koncová spotreba elektiny Slovenska 28,873 TWh, v roku 2017 to bolo už 31,056 TWh (tab.3, str.25):
Zo správy síce nevyplýva aký bol pomer medzi domácnosťami, malými a ostatnými podnikmi, a ÚRSO svoju analýzu z roku 2014 neaktualizovalo, avšak vzhľadom k zvyšovaniu životnej úrovne, ako aj identickým klimatickým podmienkam pre všetkých spotrebiteľov, ktoré v tom ktorom roku sú významným faktorom spotreby, môžeme uvažovať že k zvýšeniu došlo rovnomerne a teda pomer 17,15% z koncovej spotreby elektriny pripadajúci na domácnosti ostal aj v roku 2017 zachovaný.
V roku 2017 by na domácnosti z celkovej spotreby elektriny na Slovensku pripadalo 5,326 TWh. Po prepočte na cenzovú domácnosť sme tak na hodnote 2,58 MWh/rok. Dopad elektrickej dane v hodnote 31,79/MWh tak vyjde priemrnú domácnosť na Slovensku na 82,02 EUR."
Následne sme o stanovisko k správnosti daných výpočtov požiadali organizáciu INESS, ktorá potvrdila, že takýto postup vo výpočtoch podľa nich nie je problematický a teda je možné danú argumentáciu uznať. Keďže suma 80 eur ročne, ktorú uvádza Sulík je v tolerovanej odchýlke od vypočítaného údaju 82,02 eur, výrok hodnotíme ako pravdivý.
Koncept elektrickej dane vysvetľuje INESS nasledovne:
"V roku 2015 INESS zverejnil koncept skrytej dane s názvom „Elektrická daň“. V nej sme vypočítali skrytú daň, ktorú platia spotrebitelia z každej MWh elektrickej energie. Daň je fiktívna, ale zaplatené peniaze skutočné. Sú to náklady rôznych politík, ktoré sú prenesené do cien elektriny – environmentálna politika (dotácia „zeleným“ zdrojom), sociálna politika (dotácia na spaľovanie hnedého uhlia), nevytvorenie rezerv v minulosti (vyraďovanie jadrových elektrární), či využívanie monopolného postavenia štátu na zvyšovanie príjmov štátneho rozpočtu (dividendy SEPS)."
„Ak si dobre ešte pamätám čísla, tak na rok 2017 bol plánovaný deficit na úrovni 1,3%. Už je evidentné a zrejmé, že ten deficit bude podstatne nižší.“
Ako informuje Eurostat vo svojej správe Spring Economic Forecast 2018, za rok 2017 mal byť deficit verejnej správy na úrovni 1,0 %. Rozpočet verejnej správy na rok 2017 uvádzal, že ".… cieľová hodnota deficitu verejnej správy na rok 2017 stanovená vo výške 1,29 % HDP," teda skoro 1,3 % ako uvádza Robert Fico. Skutočný deficit za rok 2017 by mal byť teda naozaj lepší ako bolo plánované. Výrok hodnotíme ako pravdivý.
„My sme znížili DPH na 10% na základné potraviny.“
Novela (zákon č. 268/2015 Z. z.) zákona o DPH z roku 2015 zasiahla aj do dane za základné potraviny v podobe jej zníženia na 10%. Výrok hodnotíme ako pravdivý.
Tento zákon bol prijatý v októbri 2015 a upravil výšku DPH pri niektorých potravinách. Ide napríklad o potraviny ako mäso, ryby, mlieko, smotana, maslo, či chlieb. Ak by cena tovarov plne reflektovala zníženie DPH, cena týchto potravín by mala klesnúť o 8,3 %.
Počas prvého polroka 2018 rástli ceny potravín najrýchlejšie v Európskej únii — o 5,4 %.
„…na Finančnej správe bol problém, ale však prišiel pán Imrecze z firmy SA Pektory (SAP Slovensko s.r.o., pozn.) a hneď nakúpil za stovky miliónov alebo za vyše sto miliónov nový softvér.“
František Imrecze sa stal šéfom Finančnej správy v máji 2012. Kritizované boli jeho osobné prepojenia na softvérovú firmu SAP, s ktorou Ministerstvo financií pod vedením Jána Počiatka podpísalo ešte v 2010 zmluvu na softvér, pričom v tom čase bol konateľom SAP práve Imrecze. Plánovaná bola vtedy celková výmena jadrového systému na Finančnej správe spoločnosťou IBM. Zmluva s firmou SAP bola v roku 2011 doplnená a jej cena bola takmer 12 mil. eur. Po nástupe Františka Imreczeho na post šéfa Finančnej správy bol rozsah zmluvy na jadrový systém navýšený. Systém od IBM, ktorý stojí na softvéri SAP bol odovzdaný v marci 2015 a jeho cena sa vyšplhala na 66,8 mil. eur bez DPH. Náklady však nemuseli konečné. Keďže nevieme posúdiť, či konečná cena za nový systém Finančnej správy prekročila sumu 100 mil. eur, hodnotíme výrok ako neoveriteľný.
„…v 2010 roku súhlasil so zvýšením DPH. Ivan Mikloš a Ján Figeľ chceli až o dva percentuálne body na 21. Myslel som si, že aký som strašne dobrý kompromis urobil, že dáme to na 20, ale iba po tú dobu, čo bude deficit pod tri percentá a potom to automaticky, my sme to tak rovno napísali do zákona, že automaticky to klesne na 19 a keď už ten deficit bol taký, že to malo automaticky klesnúť, vy pán Fico, vaša druhá vláda to zrušila tento automatizmus a vďaka vám máme ešte dnes 20 percentnú DPH.“
Vláda Ivety Radičovej, ktorej súčasťou boli aj Ivan Mikloš a Ján Figeľ, sa rozhodla zvýšiť základnú sadzbu DPH prostredníctvom jej naviazania na deficit štátneho rozpočtu (zákon č.490/2010 Z.z., § 85j). Základná sadzba sa zdvihla o jeden percentuálny bod na 20 %, pôvodne sa spomínalo aj zvýšenie o 21 %. Toto krízové ustanovenie malo platiť do momentu kým deficit štátneho rozpočtu neklesne pod 3%. Napriek tomu, že rétorika nasledujúceho premiéra Roberta Fica bola kritická (SME, 25.7.2013), jeho druhá vláda ponechala zvýšenú základnú sadzbu v platnosti až doteraz, t.j.aj po klesnutí deficitu pod 3 % (č.222/2004 Z.z.O dani z pridanej hodnoty, § 27). Výrok hodnotíme ako pravdivý.
„My sme zdvihli materskú na úroveň čistého príjmu ženy pred tým, ako odišla na materskú. Je to 34 týždňov.“
Novela zákona o sociálnom poistení, ktorú navrhla strana Smer-SD, vstúpila do platnosti 1. mája 2017. Upravuje výšku materskej, ktorá trva 34 týždňov tak, že ju zvyšuje na úroveň takmer 100% výšky čistého platu ženy pred odchodom na materskú. Výrok hodnotíme ako pravdivý.
Novela upravuje výšku materskej zo 70 % na 75 % z hrubej mzdy zamestnankyne, resp. z vymeriavacieho základu samostatne zárobkovo činnej osoby (SZČO), čo sa rovná takmer 100% výšky čistého platu poistenkyne. Maximálna výška materského však nesmie prekročiť 1350 eur počas 31-dňového mesiaca. Poistenkyňa má nárok na materskú dávku počas 34 týždňov.
Novela v § 48 zákona č. 461/2003 Z. z. o sociálnom poistení stanovuje:
"Nárok na materské zaniká uplynutím 34. týždňa od vzniku nároku na materské, ak tento zákon neustanovuje inak."
"Poistenkyňa má nárok na materské aj po uplynutí 34. týždňa od vzniku nároku na materské, ak porodila zároveň dve alebo viac detí a aspoň o dve z nich sa stará alebo je osamelá. Nárok na materské osamelej poistenkyni zaniká uplynutím 37. týždňa od vzniku nároku na materské a poistenkyni, ktorá porodila zároveň dve alebo viac detí a aspoň o dve z nich sa stará, nárok na materské zaniká uplynutím 43. týždňa od vzniku nároku na materské."
Nárok na materské je podľa zákona do 34 týždňov, iba v prípade ak žena porodila viac ako dve deti alebo je osamelá nárok na materské sa zvyšuje na 37 a 43 týždňov.
„…sme pristúpili k rozhodnutiu, že od 1. januára budúceho roku o 10% a 1. januára ďalšieho roku o ďalších 10%, teda v priebehu 12 mesiacov o 20% budeme zvyšovať platy vo verejnej správe.“
Premiér Peter Pellegrini spolu s odborármi a Združením miest a obcí Slovenska v júni 2018 podpísal vyhlásenie k dohode o kolektívnych zmluvách vyššieho stupňa v štátnej službe a vo verejnej službe na roky 2019 a 2020. Novela zákona o odmeňovaní zamestnancov vo verejnom záujme sa na vláde schválila v lete 2018, momentálne sa prerokováva v parlamente. K zvýšeniu platov by podľa návrhu prišlo od 1. januára 2019. Výrok hodnotíme ako pravdivý.
Vláda sa dňa 22. augusta 2018 uzniesla návrhom novely zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Tento návrh novely zákona bol dňa 12. septembra 2018 prerokovaný v prvom čítaní na 34. schôdzi NR SR, ktorá sa uznesením rozhodla posunúť túto novelu Výboru NR SR pre financie a rozpočet, Ústavnoprávnemu výboru NR SR a Výboru NR SR pre sociálne veci s lehotou na prerokovanie 12. októbra 2018. Národná rada uznesením taktiež rozhodla o gestorskom výbore Výbor NR SR pre sociálne veci s lehotou na prerokovanie 15. októbra 2018.
Tabuľky sa zvýšia v priemere o 10 %, stupnica platových taríf sa začína sumou 520 eur, čo by mala byť minimálna mzda od januára. Od tejto sumy sú narátavané s percentuálnym navýšením platové triedy, ktorých je 11 (pôvodne 14), platové stupne, ktorých je 14 (pôvodne 12), a započítateľnosť rokov praxe nad 40 (pôvodne nad 32).
Na základe doterajšieho zákona sa napríklad plat zamestnancov pracujúcich vo verejnom záujme pohyboval od 280,50 eur (príloha č. 3 k zákonu č. 553/2003 Z. z.).
„…v roku 2011, keď ste položili vlastnú vládu…“
V roku 2011 skutočne padla vláda Ivety Radičovej, ktorej súčasťou bola aj strana SaS s Richardom Sulíkom. Hlasovanie NR SR o dôvere vlády vtedy bolo na žiadosť vlády SR spojené s hlasovaním o navyšovaní tzv. eurovale. Poslanci SaS na čele s Richardom Sulíkom boli proti navyšovaniu eurovalu a hlasovania sa nezúčastnili. Vláde následne vyslovená dôvera nebola. To, či možno za pád vlády viniť Richarda Sulíka, je však nejednoznačné. Rôznia sa i názory politických komentátorov. Výrok preto hodnotíme ako zavádzajúci.
Podobný výrok Demagog.SK overoval u poslanca Róberta Madeja (Smer-SD) dňa 18. júna 2017.
O eurovale a (ne)hlasovaní zaň v NR SR sám Sulík hovoril o štyri roky neskôr na portáli aktuality.sk takto: "V auguste 2010 sme hlasovali za jeho vznik, lebo mal byť len dočasný. To znamená, že sa malo pomáhať len takým krajinám, ktoré budú vedieť pôžičky splatiť, nemalo sa pomáhať bankám. Pri navýšení dočasného eurovalu už toto všetko neplatilo, išlo len o druhý balík Grécku, a preto bola moja okamžitá a jasná odpoveď Miklošovi, že my za to hlasovať nebudeme."
Na príčinu pádu vlády od vtedy existujú najmä dva názory a líšia sa podľa toho, z hľadiska ktorého tábora sa na ňu dívame. Sulík tvrdí, že Iveta Radičová bola v straníckom súboji v hľadáčiku dvoch silných mužov Ivana Mikloša a Mikuláša Dzurindu, navyše viazaná výsledkom rokovaní z Bruselu, a vo vyjednávaniach o hlasovaní jej tak chýbala rozhodovacia autonómia.
Premiérka neskôr sama povedala, že pri spojení hlasovania s dôverou vláde „rešpektovala v tejto situácii postoj a stanoviská koaličných partnerov“. SDKÚ, KDH aj Most-­Híd podľa nej prišli so závermi, že hlasovanie sa má s dôverou vláde spojiť. „Matematicky – keby som aj nehlasovala za spojenie s dôverou, na vláde to prejde aj bez môjho hlasu. Nebolo to rozhodnutie Ivety Radičovej ani osoby zastúpenej v inštitúcii premiéra,“ vyhlásila Radičová.
Premiérka sa na druhú stranu hájila záväzkami voči krajinám eurozóny a voličom, keď ako posledná rečníčka pred hlasovaním naliehala na poslancov: "To, o čom dnes rozhodujeme, je dobré meno Slovenska. To, o čom dnes rozhodujeme, je, kam bude Slovenská republika a občania Slovenska patriť. Kto budú naši partneri a s kým sa môžeme poradiť. Je to o tom, že sa sami vylúčime zo spoločenstva úspešnejších."
Z pohľadu nezúčastneného pozorovateľa sa teda jednalo o neústupnosť na oboch stranách. Principiálny spor, kde je zložité jedného či druhého viniť z dôsledkov.
„Tieto peniaze (dane z príjmu fyzickej osoby, pozn.) sa delia v pomere 70:30. 70% ide na obce a mestá a 30% ide na vyššie územné celky.“
Použité údaje o prerozdelení dane z príjmu fyzických osôb medzi samosprávy sú v súlade s platným zákonom. Výrok hodnotíme ako pravdivý.
Podľa súčasného znenia zákona č. 564/2004 Z. z. o rozpočtovom určení výnosu dane z príjmov územnej samospráve platí, že výnos dane v príslušnom rozpočtovom roku je príjmom rozpočtov obcí vo výške 70,0 % a v prípade krajov je ich príjmom 30% z výnosu dane v danom rozpočtovom roku.
Pred zmenou tohto zákona v roku 2016 platilo, že obciam prináležalo 68,5% z výnosu dane a krajom 29,2%.
„Vlaky zadarmo celkové náklady sa pohybujú záleží to od príslušného roku od 13 do 17 miliónov eur a pokiaľ ide o celkový počet ľudí, ktorí dnes využívajú vlaky zadarmo, tak hovoríme o 1,2 milióna ľudí. Je to absolútny rekord.“
Od novembra 2014 funguje na Slovensku bezplatná vlaková preprava pre žiakov, študentov a dôchodcov. Ku koncu augusta 2018 bolo v systéme na bezplatnú prepravu zaregistrovaných 1,16 milióna osôb. Náklady na vlakovú prepravu zadarmo predstavujú ročne podľa odhadov 13 miliónov eur, ale môžu byť aj vyššie. Ministerstvo dopravy a výstavby SR informovalo, že za roky 2015 až 2018 sa na bezplatnú vlakovú prepravu minulo najmenej 52 miliónov eur. Výrok hodnotíme ako pravdivý.
Podľa ZSSK neplatiaci cestujúci vo vlakoch tvoria približne polovicu všetkých cestujúcich. V roku 2015 predstavoval počet registrovaných ľudí v bezplatnej doprave približne 847 tisíc. O rok neskôr, v roku 2016, sa počet registrovaných ľudí zvýšil na približne 990 tisíc, čo predstavuje 17 % nárast. Ku koncu augusta 2017 evidovala ZSSK 1,09 milióna zaregistrovaných ľudí na bezplatnú prepravu, ktorí od začiatku roka uskutočnili 17,3 milióna ciest. Počet cestujúcich ku koncu augusta 2018 predstavoval 1,160 milióna, z toho 45,4 percenta študentov a 54,6 percenta dôchodcov, z čoho vyplýva, že v roku 2018 bolo doposiaľ najviac zaregistrovaných ľudí v rámci bezplatnej prepravy.
Náklady na prepravu zadarmo sú vyrátané na základe výpadkov tržieb z prepravy cestujúcich Železničnej spoločnosti Slovensko (ZSSK) a čiastočne spoločnosti RegioJet, a. s. (na trati Bratislava — Komárno). Jedná sa približne o 13 miliónov eur.
Hovorkyňa ministerstva dopravy a výstavby Karolína Ducká ale pre denník SME uviedla, že "presne určiť výpadok tržieb súvisiaci so zavedením bezplatného cestovného pre vybrané skupiny obyvateľov prakticky nie je možné. Počas posledných vyše troch rokov sa výrazne menia cestovné návyky obyvateľstva."
„…hovoríme približne o 10% celkovej dotácie (na bezplatnú vlakovú dopravu, pozn.), ktorá ide do osobnej dopravy…“
Ministerstvo dopravy a výstavby SR podľa schváleného rozpočtu na rok 2018 plánuje vynaložiť na železničnú osobnú dopravu 218 mil. eur. Náklady na bezplatnú vlakovú prepravu sa pohybujú okolo sumy 13 mil. eur, čo predstavuje iba 4,6 % z celkovej dotácie na železničnú osobnú dopravu. Výrok preto hodnotíme ako nepravdivý.
Odhadovaná výška celkových štátnych dotácií na železničnú dopravu by mala v roku 2018 dosiahnuť až 490,5 mil. eur. Ministerstvo dopravy a výstavby SR podľa schváleného rozpočtu plánuje vynaložiť na prevádzkovanie železničnej infraštruktúry 272,5 mil. eur a na železničnú osobnú dopravu 218 mil. eur.
Na základe zmluvy o prevádzkovaní železničnej infraštruktúry so Železnicami Slovenskej republiky (ŽSR) majú dotácie dosiahnuť tradične 272,5 mil. eur a podľa zmlúv o dopravných službách vo verejnom záujme pre železničnú osobnú dopravu s dvoma dopravcami 218 mil. eur.
Pre ŽSR je v budúcom roku z uvedenej sumy 272,5 mil. eur určených, tak ako doteraz, na zmluvu o prevádzkovaní železničnej infraštruktúry 250 mil. eur a na kompenzáciu finančných dopadov vyplývajúcich zo zníženia poplatku za prístup k železničnej infraštruktúre 22,5 mil. eur.
Národný osobný vlakový doprava ŽSR môže znovu počítať s podporou štátu v objeme 209,56 mil. eur a súkromný prepravca RegioJet, a. s., má na prevádzku osobnej dopravy na trati Bratislava – Dunajská Streda – Komárno dostať opäť 8,44 mil. eur.
„Ak si pamätám ten graf, ktorý som videl, tak to bolo možno 68% študentov, ktorí reálne obsadili tie vlaky a chodia do škôl.“
Tlačová správa ZSSK z roku 2016 uvádza, že za desať mesiacov roku 2016 bezplatnú prepravu využilo vyše 22 miliónov osôb. Z toho 69,4 % (15,4 mil.) tvorili žiaci, študenti a deti do 15 rokov. V štatistike ZSSK sú však zarátané aj jednorázové cesty žiakov a študentov, nie len dochádzanie do škôl. ZSSK doteraz nevydali novšiu správu o počte žiakov a študentov cestujúcich zadarmo pre roky 2017 a 2018. Zverejnený bol iba fakt, že v systéme na bezplatnú prepravu tvorili k 31. augustu 2018 z celkovo 1 160 443 zaregistrovaných osôb 45,4 % žiaci a študenti a 54,6 % dôchodcovia. Koľko percent cestujúcich zadarmo predstavujú žiaci a študenti nie je známe. Výrok preto hodnotíme ako neoveriteľný.
„…všetky SAD-ky sú dnes v súkromných rukách, železničná doprava je naďalej v rukách štátu…“
Kedže spoločnosti SAD dnes vystupujú ako sprivatizované akciové spoločnosti a Železničná spoločnosť Slovensko je vo vlastníctve štátu, výrok poslanca Fica hodnotíme ako pravdivý.
Spoločnosti SAD boli postupne v priebehu 90-tych rokov pretransformované a počas rokov 2001-2004 sprivatizované. Dnes figuruje všetkých 17 spoločností SAD ako akciové spoločnosti. Železničná spoločnosť Slovensko je akciová spoločnosť, ktorá prevádzkuje osobnú dopravu. Jej vlastníkom je štát prostredníctvom Ministerstva dopravy, výstavby a regionálneho rozvoja SR.
„Priemerný nárast výdavkov na zdravotníctvo sú 3% ročne.“
Z výroku Roberta Fica nie je jasné, o akom časovom období hovorí. Pokiaľ sa pozrieme na obdobie posledných troch rokov (rozpočet verejnej správy),v roku 2016 bol nárast výdavkov o 3,66 % oproti predchádzajúcemu roku, v roku 2017 pokles o 2,3 % oproti predchádzajúcemu roku. Pre rok 2018 sa rozpočtoval pokles výdavkov na zdravotníctvo o 4,73 %. Keďže však nie je jasné o akom období Robert Fico hovorí, hodnotíme výrok ako neoveriteľný.
„Pokiaľ ide o dopravu, tak 3,8 miliardy sme dali na rôzne modernizačné práce v posledných rokoch.“
Z výroku Roberta Fica nie je jasné, aké časové obdobie má na mysli. Vyše 3,8 miliardy eur predstavoval rozpočet operačného programu Doprava pre roky 2007-2013. Projekt bol však z veľkej časti (3,16 miliardy eur) financovaný európskym fondom regionálneho rozvoja (EFRR) a Kohéznym fondom, zatiaľ čo národný verejný príspevok predstavoval približne 630 miliónov eur. Výrok preto hodnotíme ako zavádzajúci.
Do konca roka 2015 bolo z peňazí Európskej únie vyčerpaných 3,098 miliard eur, čo tvorí 98,03 % zo záväzku 3,16 miliard. eur. Vláda chcela zvyšných 62,34 mil. eur dočerpať v januári 2016. Správy o tom, koľko peňazí z programu sa nakoniec vyčerpalo, neboli zverejnené.
Denník SME uviedol, "že nezrovnalosti a vratky v OPD pri zdrojoch EÚ koncom roka 2015 dosiahli 295,63 mil. eur (9,54 % z objemu čerpania) a pri spolufinancovaní 59,41 mil. eur (9,8 %)." Program bol definitívne ukončený 31. marca 2017 — po tomto dátume Európska komisia posudzovala finálnu dokumentáciu, zákonnosť a správnosť transakcií zahrnutých do konečného výkazu.
„Začali sme dávať aj príspevky rodičom, že pokiaľ umiestni to dieťa v súkromnom zariadení, má od štátu príspevok.“
Príspevok na starostlivosť o dieťa bol zavedený zákonom č. 561/2008 Z. z. od 1. januára 2009 vládou Roberta Fica. Výška príspevku sa v priebehu rokov viackrát menila. Od roku 2016 je pre deti v súkromných materských školách príspevok stanovený na maximálnu výšku 280 eur. Keďže Fico nespomenul, že o príspevok môžu požiadať iba rodičia detí do troch rokov (prípadne do šiestich rokov veku dieťaťa s dlhodobo nepriaznivým zdravotným stavom), hodnotíme výrok ako zavádzajúci.
Výška príspevku pre deti umiestnené v súkromnom zariadení bola v roku 2009 rovnaká ako v prípade obecných a štátnych zariadení a nemohla byť vyššia ako suma rodičovského príspevku. V roku 2011 sa zvýšila maximálna suma príspevku pre deti v súkromných zariadeniach na 230 eur. Zmena zákona o príspevku na starostlivosť o dieťa z roku 2016 zaviedla príspevky pre deti umiestnené v súkromných materských škôlkach až do výšky 280 eur.
„Zákon získal v prvom čítaní ústavnú väčšinu bez SaS (dôchodkový strop, pozn.). (…) Aj v prípade Mostu-Híd hovoria, že nie celkom sú stotožnení s predstavou, že pôjdeme na 64 rokov a preto dali voľné hlasovanie a ak si pamätám, niekoľko hlasovalo za tento návrh, iní sa buď zdržali hlasovania alebo hlasovali úplne inak.“
V máji 2018 strana Smer-SD predstavila návrh ústavného zákona o zastropovaní dôchodkového veku, ktorý by určoval vek do dôchodku na 64 rokov. Prvé hlasovanie prebehlo 18. septembra 2018, kedy návrh získal 93 hlasov zo 145 prítomných poslancov. Za návrh hlasovali poslanci za strany Smer-SD, SNS, KĽSNS, hnutie Sme rodina a niektorí poslanci z klubu Most-Híd. Proti návrhu hlasovali všetci poslanci strany SaS. Výrok na základe informácií o hlasovaní NR SR hodnotíme ako pravdivý.
Hlasovanie o návrhu ústavného zákona malo prebehnúť už počas júnovej schôdze, avšak "hlasovanie bolo presunuté na september kvôli viacerým nezhodám v koalícii. Výhrady k návrhu mala od začiatku strana Most-Híd, jej poslanci mali pri utorkovom (18. septembra 2018, pozn. ) hlasovaní ‘voľnú ruku‘, v rámci, ktorého mohli poslanci hlasovať podľa vlastného rozhodnutia a nie podľa rozhodnutia koalície. Zo strany Most-Híd hlasovala proti návrhu Lucia Žitňanská, Béla Bugár spolu s ďalšími piatimi poslancami z klubu sa hlasovania zdržali a poslanec Eduard Adamčík nehlasoval.
Strana Most-Híd navrhuje, aby bol vek odchodu do dôchodku na Slovensku známy päť rokov dopredu. Podľa vyjadrení poslanci strany Most-Híd "nechcú vek odchodu do dôchodku zvyšovať, ani znižovať, ale zrozumiteľným a transparentným spôsobom penzijný vek zverejňovať."
„Dnes sa odchádza do dôchodku vo veku 62 rokov a neviem koľko 100 dní. (…) Ak necháme tento automat, ktorý sme nastavili veľmi správne na priemerný vek dožitia, tak sa nám stane, že v nejakom období budú ľudia chodiť do dôchodku v 68-ke, v 69. Dnešní tridsiatnici, ten, kto má dnes 30 rokov a keby takto sa ďalej zvyšoval vek pri odchode do dôchodku, by išiel do dôchodku, keby mal 68 rokov“
Dôchodkový vek sa v súčasnosti určuje podľa vývinu strednej dĺžky dožitia bez maximálneho stropu. Na rok 2018 bol dôchodkový vek stanovený na 62 rokov a 139 dní. Hoci presný vek odchodu do dôchodku sa nedá vypočítať na viac ako rok dopredu, pri súčasnom vývine strednej dĺžky života by súčasní tridsiatnici mohli odísť do dôchodku vo veku 66 až 68 rokov. Výrok preto hodnotíme ako pravdivý.
V roku 2019 by sa malo do dôchodku odchádzať vo veku 62 rokov a 201 dní. Je to teda o ďalších 62 dní viac oproti úrovni stanovenej na budúci rok. Tempo rastu penzijného veku je také ostré, že už do ďalších dvoch rokov by žiadatelia o starobnú dávku mohli byť minimálne 63-roční. A ak by sa ďalej dvíhal podľa súčasných pravidiel, dnešní štyridsiatnici by na odpočinok mohli pomýšľať až niekedy v 65-ke. Napríklad pre ženy s dvoma deťmi to znamená oddialenie o celé desaťročie oproti stavu platnému do roku 2004.
Odborári, ktorí sú nespokojní so súčasným nastavením určovania dôchodkového veku, upozornili, že súčasní tridsiatnici by do dôchodku mohli ísť pravdepodobne až vo veku 68 rokov. V júli 2018 odštartovali petíciu, aby sa vek odchodu do dôchodku zastropoval.
Hospodárske noviny vo svojom článku z 4. októbra 2017 upozornili na to, že dôchodkový vek súčasných tridsiatnikov sa nedá vypočítať presne, keďže na jeho vypočítanie "je potrebný vždy čerstvý údaj o priemernej dĺžke dožitia, ktorú zverejňuje Štatistický úrad." Dá sa ale predpokladať, že by do dôchodku mohli ísť zhruba v 66. roku života.
„…o koľko prešiel zákon, ktorým ste zaviedli dôchodkové správcovské spoločnosti a druhý súkromný pilier? O jeden hlas. A bol to obyčajný zákon.“
Druhým súkromným pilierom má Robert Fico na mysli doplnkové dôchodkové sporenie, známe aj ako tretí pilier. Vláda Ivety Radičovej zrušila od 1. januára 2011 možnosť uplatniť si daňové úľavy v treťom pilieri. Opatrenie bolo súčasťou ozdravného balíčka štátnych financií. V parlamente sa o ňom hlasovalo 21. decembra 2010. Za hlasovalo 77 zo 79 prítomných poslancov, 2 sa hlasovania zdržali. Keďže zákon skutočne prešiel o jeden hlas, hodnotíme výrok ako pravdivý.
Zákon viedol k k strate záujmu o tretí pilier. Od roku 2014 si sporitelia v treťom pilieri môžu opätovne znížiť daňový základ o odvedené príspevky do sumy 180 eur ročne.
„Naviac prudko stúpol počet cestujúcich o 58% stúpol počet cestujúcich….“
Počet cestujúcich od zavedenia bezplatnej prepravy pre študentov a seniorov sa zvýšil o 53,3%, čiže ide o nesúlad s vysloveným údajom o 58% náraste. Výrok hodnotíme ako nepravdivý.
Bezplatná vlaková preprava bola zavedená 17. novembra 2014. Podľa výročnej správy ZSSK z roku 2014 (.pdf, s. 12) bolo prepravených 47,29 mil. cestujúcich. V roku 2017 bolo prepravených 72,47 mil. cestujúcich. Nárast medzi rokmi činí 53.3%.
Pred zavedením vlakovej prepravy zadarmo sa ročný počet cestujúcich pohyboval na približne rovnakej úrovni . K veľkému zvýšeniu počtu cestujúcich došlo až v roku 2015.
Politický rok 2017 — Richard Sulík (V politike, 17. december 2017)
Fico na TA3 (V politike, 9. december 2018)
Robert Fico v TA3 (V politike, 16. september 2018)

References: § 85
 § 27
 §65
 čl.3
 § 85
 § 27
 § 48